Παίκτης της ΑΕΚ για τα επόμενα τρία χρόνια θα είναι ο Γιάννης Γιαννιώτας, καθώς η «κιτρινόμαυρη» ΠΑΕ ανακοίνωσε μέσω του επίσημου λογαριασμού της στο Twitter την μεταγραφή του 25χρονου άσου…



Μάλιστα, όπως έγινε γνωστό, ο Γιαννιώτας θα φοράει και την… βαριά φανέλα με το νούμερο 11, που έχουν φορέσει στο παρελθόν παίκτης όπως ο Θωμάς Μαύρος και ο Ντέμης Νικολαϊδης!



H ανακοίνωση:



Η ΠΑΕ ΑΕΚ ανακοινώνει την απόκτηση του ποδοσφαιριστή Γιάννη Γιαννιώτα. Ο διεθνής επιθετικός υπέγραψε συμβόλαιο διάρκειας τριών ετών και θα φοράει στην πλάτη του την κιτρινόμαυρη φανέλα με το νούμερο 11.



Ο Γιάννης Γιαννιώτας είναι γεννημένος στις 29 Απριλίου 1993 στο Νεοχώρι Χαλκιδικής. Εκανε τα πρώτα ποδοσφαιρικά του βήματα στα τμήματα υποδομής του Αρη Θεσσαλονίκης και αγωνίστηκε στην πρώτη ομάδα τη διετία 2011-13. Στη συνέχεια αποκτήθηκε από τη Φορτούνα Ντίσελντορφ, στην οποία αγωνίστηκε μία σεζόν, πριν δοθεί δανεικός στον Αστέρα Τρίπολης.



Το 2015 αποκτήθηκε από τον Ολυμπιακό και παραχωρήθηκε με τη μορφή δανεισμού στον ΑΠΟΕΛ, όπου είχε καθοριστική συμμετοχή στην κατάκτηση δύο πρωταθλημάτων Κύπρου (2016, 2017). Ακολούθησε η ισπανική Βαγιαδολίδ (2017-18) όπου σε 29 αγώνες πρωταθλήματος πέτυχε 2 γκολ και συνέβαλε ώστε η ομάδα του να επιστρέψει στην Primera Division.



Στην ελληνική Super League έχει 76 συμμετοχές με 12 γκολ και στο κυπριακό πρωτάθλημα έχει 46 συμμετοχές με 10 γκολ.



Έχει περάσει από όλες τις εθνικές ομάδες έχοντας διατελέσει διεθνής στην Παίδων, στη Νέων (της οποίας υπήρξε βασικό στέλεχος στην πορεία μέχρι τον τελικό του ευρωπαϊκού πρωταθλήματος το 2012) και στην Ελπίδων, ενώ τον Μάρτιο του 2015 έκανε το ντεμπούτο του με την Εθνική ομάδα των ανδρών με την οποία έχει αγωνιστεί σε 9 ματς και έχει σκοράρει δύο φορές. Τελευταία του συμμετοχή ήταν στο φιλικό με την Αίγυπτο τον περασμένο Μάρτιο.